Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 110/05)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του κανονισμού (ΕΟΚ) αριθ. 2081/92. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια εν λόγω κανονισμού.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: ΑΡΘΡΟ 5

ΠΟΠ ( ) ΠΓΕ (X)

Εθνικός αριθμός φακέλου: 100

1. Αρμόδια εθνική αρχή Ονομασία: Ministerio de Agricultura, Pesca y Alimentación

Dirección General de Alimentación

Subdirección General de Denominaciones de Calidad y Relaciones Interprofesionales y Contractuales

Διεύθυνση: Paseo Infanta Isabel, 1, E-28071 Madrid

Τηλ. (34) 913 47 53 94

Φαξ (34) 913 47 54 10.

2. Αιτούσα ομάδα [άρθρο 1 του κανονισμού (ΕΟΚ) αριθ. 2037/93] 2.1. Ονομασία: Queserías Picos de Europa SL

2.2. Διεύθυνση: c/ Travesía de Prada, 2, E-24915 Posada de Valdeón

Τηλ./Φαξ (34) 987 74 05 14

2.3. Σύνθεση: παραγωγός/μεταποιητής (X) άλλος ( ).

3. Τύπος του προϊόντος: Κλάση 1.3. - Τυριά.

4. Περιγραφή των προδιαγραφών

(σύνοψη του άρθρου 4 παράγραφος 2)

4.1. Ονομασία: "Queso de Valdeón"

4.2. Περιγραφή: Το τυρί του Valdeón είναι τυρί που έχει μάζα με πράσινα στίγματα, είναι λιπαρό και παρασκευάζεται από αγελαδινό γάλα ή από μείγμα αγελαδινού γάλακτος και προβείου ή/και αιγείου. Εμφανίζεται με τη μορφή τυριού ολόκληρου ή χτυπητού. Η κρούστα του ολόκληρου τυριού είναι φυσική, λεία, μαλακή, χρώματος κιτρινωπού με γκριζωπές αποχρώσεις. Η μάζα έχει χρώμα ιβουάρ προς το κρεμ, είναι στιλπνή, με στεφάνη που διακρίνεται αμυδρά ανάλογα με το βαθμό ωρίμανσης. Κατά τον τεμαχισμό έχει πολυάριθμες ακανόνιστες οπές, κατανεμημένες ομοιογενώς, ποικίλου μεγέθους και χρώματος μπλε πρασινωπού. Η γεύση είναι έντονη, αλμυρή, πικάντικη και ελαφρώς καυτερή.

Η περιεκτικότητα σε λιπαρή ουσία είναι ίση ή ανώτερη από 45 %, η ελάχιστη υγρασία είναι 30 % και το ποσοστό σε αλάτι είναι χαμηλότερο από 3,5 %.

Όταν το τυρί παρουσιάζεται ολόκληρο έχει μορφή κυλινδρική και το βάρος του ποικίλει από 0,5 έως 3 χιλιόγραμμα. Μπορεί επίσης να παρουσιάζεται με τη μορφή τεταρτημορίων ελαχίστου βάρους 250 γραμμαρίων.

Όταν είναι χτυπητό, δεν έχει κρούστα και διατηρεί το χρώμα του, το άρωμα και τη γεύση του ολόκληρου τυριού αλλά η κρέμα γίνεται ολοένα και περισσότερο παχύρρευστη όσον αυξάνει η θερμοκρασία του προϊόντος. Έχει μέση συνεκτικότητα που πλησιάζει στο κρεμώδες. Οι συσκευασίες πρέπει να έχουν χωρητικότητα από 20 γραμμάρια έως 1,5 χιλιόγραμμα.

4.3. Γεωγραφική περιοχή: Αποτελείται από την κοινοτική περιοχή της Posada de Valdeón (León)

4.4. Απόδειξη προέλευσης: Τα στοιχεία που αποδεικνύουν ότι το προϊόν κατάγεται από τη ζώνη είναι οι διαδικασίες ελέγχου και πιστοποίησης.

Πρέπει να ληφθούν υπόψη τα εξής:

- τα τυριά πρέπει να προέρχονται αποκλειστικά από τυροκομεία και θαλάμους ωρίμανσης που είναι καταχωρισμένοι στα μητρώα του Consejo Regulador,

- τα τυροκομεία και οι θάλαμοι ωρίμανσης πρέπει να υπόκεινται σε αρχική αξιολόγηση όσον αφορά την καταχώρισή τους, καθώς και σε περιοδικές αξιολογήσεις για να παραμείνουν στα μητρώα του Consejo Regulador,

- τα τυριά πρέπει να παράγονται με τη μέθοδο που περιγράφεται στο τμήμα 4.5 του παρόντος εγγράφου,

- διατίθεται στην αγορά, με την εγγύηση προέλευσης πιστοποιημένη από το σήμα καταλληλότητας του Consejo Regulador, μόνο τα τυριά που έχουν ανταποκριθεί σε όλους τους ελέγχους που προβλέπονται από τη διαδικασία,

- ο αριθμός των αντικειμένων ετικετών που χορηγούνται από το Consejo Regulador στα τυροκομεία θα υπολογιστεί συναρτήσει των ποσοτήτων γάλακτος που έχουν παραχθεί και του βάρους των διαφόρων τύπων τυριών που έχουν συσκευασθεί,

- οι έλεγχοι και οι περιοδικές αξιολογήσεις πρέπει να βασίζονται σε αναλύσεις του γάλακτος τη στιγμή της αφίξεώς του στους κάδους πήξεως, στην επιθεώρηση της μεθόδου παραγωγής, στην εξέταση των παραστατικών, στον έλεγχο των αποθεμάτων, στη δειγματοληψία και σε δοκιμές του προϊόντος,

- όσον αφορά τις ενδεχόμενες παρατυπίες που θα διαπιστωθούν, το Consejo Regulador θα εφαρμόσει, ενδεχομένως, το καθεστώς των κυρώσεων που προβλέπεται στον κανονισμό του,

- το Consejo Regulador διαθέτει μητρώο, ονομαστικό και ποιοτικό, των αριθμημένων σημάτων εξακριβώσεως, των βεβαιώσεων ιδιοκτησίας και των εκδοθέντων πιστοποιητικών.

4.5. Μέθοδος παραγωγής: Κατά την παράδοση στις γαλακτοβιομηχανίες, αναλύονται διάφοροι τύποι γάλακτος για να διασφαλιστεί ότι τα ελάχιστα αναλυτικά επίπεδα στο δοχείο πήξεως είναι: λιπαρή ουσία > 3,5 %, πρωτεΐνες > 3,1 % και ξηρό υπόλειμμα > 12,0 %.

Η πήξη θα είναι οξυγαλακτική χρησιμοποιώντας το απαραίτητο τυρόπηγμα ώστε η πήξη να διαρκέσει μεταξύ 60 και 120 λεπτών. Στο δοχείο πήξεως προβαίνουμε στον εμβολιασμό του τυριού με τον μύκητα Penicillium. Η θερμοκρασία του γάλακτος κατά τη στιγμή της πήξης και κατά τη διάρκεια αυτής πρέπει να περιλαμβάνεται μεταξύ 28 και 32 °C.

Ο τεμαχισμός του τυροπήγματος γίνεται μέχρις ότου ληφθούν τεμάχια περίπου ενός κυβικού εκατοστού και παραμένει σε ηρεμία από 14 έως 17 λεπτά. Στη συνέχεια γίνεται ανάδευση, αφαίρεση του ορού και τοποθετείται σε κυλινδρικά καλούπια τα οποία θα του δώσουν τη μορφή του, αφήνοντας διασκορπισμένους τους κόκκους και το αφήνουμε να ηρεμήσει. Έπειτα προβαίνουμε στο αλάτισμα των δύο πλευρών του τυριού με ξηρό αλάτι. Στη συνέχεια το διατρυπάμε ώστε να μπορεί να αερίζεται εσωτερικά.

Η θερμοκρασία των θαλάμων ωρίμανσης πρέπει να περιλαμβάνεται μεταξύ 5 και 10 °C και η υγρασία πρέπει να είναι ανώτερη από 85 %. Η περίοδος ωριμάνσεως θα έχει ελάχιστη διάρκεια δύο μηνών για τα τυριά που παρασκευάζονται με νωπό γάλα και τουλάχιστον ενάμισι μηνός για τα τυριά που παρασκευάζονται με παστεριωμένο γάλα.

Το χτυπητό τυρί θα παρασκευασθεί από τυριά που παρασκευάστηκαν και ωρίμασαν με τη διαδικασία που περιγράφηκε παραπάνω, εφαρμόζοντας μόνο τις ακόλουθες διαδικασίες: αφαίρεση της κρούστας, τεμαχισμός, ανάδευση και συσκευασία.

4.6. Δεσμός Ιστορικός: Υπάρχουν ενδείξεις παρασκευής του τυριού Valdeón από την προρωμαϊκή εποχή με γάλα κατσίκας. Ο Pascual Madoz, στο "Diccionario" (1845-1859) αναφέρεται στην παραγωγή τυριού και στη σπουδαιότητα της κατσίκας στη Valle de Valdeón.

Κατά το δεύτερο ήμισυ του XIX αιώνα, η παραγωγή τυριού αντιπροσώπευε σημαντική δραστηριότητα στην Valle de Valdeón. Όταν γινόταν μετακίνηση των ζώων προς τα λιβάδια που βρίσκονται σε υψίπεδα κατά τη διάρκεια του καλοκαιριού, γινόταν μεταποίηση του γάλακτος σε τυρί απευθείας στις στάνες ή το μετέφεραν στην κοιλάδα. Ο Κόμης του Saint-Saud αναφέρει το 1892: "οι δυνατές γυναίκες του Valdeón ανεβαίνουν εκεί ψηλά μέρα και νύχτα, με τα τσόκαρά τους τα οποία φέρουν στη βάση τους τρία μικρά ξύλινα κομμάτια, φορτωμένες με ένα σακούλι βοσκού από δέρμα κατσίκας μέσα στο οποίο πηγαίνοντας μετέφεραν το φαγητό τους και στην επιστροφή έβαζαν φλασκιά με γάλα που είχαν αρμέξει στη στάνη". Τα τυριά ωρίμαζαν στις σπηλιές των βουνών.

Φυσικός: Η οριοθετημένη ζώνη είναι κοιλάδα που βρίσκεται σε υψόμετρο περίπου 650 μέτρων, περιτριγυρισμένη από σημαντικά φυσικά εμπόδια, τον αυχένα Panderruedas (1450 μέτρα), τον αυχένα του Pontón (1311 μέτρα) και τον αυχένα του Pandetrave (1562 μέτρα). Στα βουνά υπάρχουν πολυάριθμες φυσικές σπηλιές που χρησίμευσαν πάντοτε ως καταφύγιο στους βοσκούς και όπου άφηναν να ωριμάσουν τα τυριά.

Η οριοθετημένη περιοχή χαρακτηρίζεται από το κλίμα που επικρατεί στα ψηλά βουνά. Οι χειμώνες είναι μακρείς και δριμείς με περισσότερες από 100 ημέρες παγετού μεταξύ Νοεμβρίου και Απριλίου και άφθονα κατακρημνίσματα γενικά με τη μορφή χιονιού. Τα καλοκαίρια είναι σύντομα και δροσερά με μέση ελάχιστη θερμοκρασία μεταξύ 5 και 6.oC και μέση μέγιστη θερμοκρασία 18 °C, άφθονες βροχοπτώσεις και υψηλή σχετική υγρασία λόγω της ομίχλης. Η μέση ετήσια βροχόπτωση είναι 1100 mm στην κοιλάδα και 1800 mm στις κορυφές των βουνών.

Αυτό το ιδιαίτερο μικροκλίμα είναι κατάλληλο για την ανάπτυξη μικροβιακής χλωρίδας που χαρακτηρίζει τα τυριά της περιοχής αυτής.

4.7. Δομή του ελέγχου: Ονομασία: Consejo Regulador de la Indicación Geográfica Protegida "Queso de Valdeón"

Διεύθυνση: c/ El Cantón s/n, E-24915 Posada de Valdeón

Τηλ. (34) 609 08 57 70

Φαξ (34) 987 74 05 14

E-mail: pedro_fermig@yahoo.es

Το Consejo Regulador της προστατευμένης γεωγραφικής ένδειξης "Queso de Valdeón" είναι σε θέση να εκπληροί την προδιαγραφή EN 45011 "Γενικά κριτήρια που αφορούν τους οργανισμούς που πιστοποιούν τα προϊόντα".

4.8. Σήμανση: Οι εμπορικές ετικέτες θα επιτραπούν από το Consejo Regulador. Στις εμπορικές ετικέτες και στις αντικείμενες ετικέτες του Consejo Regulador θα αναφαίνεται υποχρεωτικά ευκρινώς η ένδειξη "Indicación Geográfica Protegida Queso de Valdeón" και ο λογότυπος του Consejo Regulador. Οι αντικείμενες ετικέτες θα είναι το σήμα καταλληλότητας, θα είναι αριθμημένες και θα αποστέλλονται από το Consejo Regulador.

4.9. Εθνικές απαιτήσεις: - Νόμος 25/1970, της 2ας Δεκεμβρίου 1970, για το καθεστώς της αμπέλου, του οίνου και των αλκοολών,

- διάταγμα 835/1972, της 23ης Μαρτίου 1972, κανονισμός εφαρμογής του νόμου αριθ. 25/1970,

- απόφαση της 25ης Ιανουαρίου 1994, για την αντιστοιχία μεταξύ της ισπανικής νομοθεσίας και του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων,

- βασιλικό διάταγμα 1643/1999, της 22ας Οκτωβρίου 1999, για τη διαδικασία υποβολής αιτήσεων εγγραφής στο κοινοτικό μητρώο των προστατευμένων ονομασιών προέλευσης και των προστατευμένων γεωγραφικών ενδείξεων.

Αριθ. ΕΚ: ES/00267/2003.01.13

Ημερομηνία παραλαβής του πλήρους φακέλου: 13 Ιανουαρίου 2003.